  Виталий Пронин Нылпиослы уг тырмы мумы-бубыоссылэн сюлэм шунытсыПиналъёслэн гужем каникулъёссы дыръя югдурез утисьёс ӵем вуыло трос нылпиё но секыт югдуре шедем семьяосты эскерыны. Ижысь Первомай ёросысь быдэ вуымтэосын ужанъя инспектор Александра Невоструева но ужан нуналзэ нылпиосты эскерон бордысен мытэ.Паймоно, кыӵе но семьяос ӧвӧл! Тросэз анай-атайёс кӧттыр сиськыны но нылпиоссэс дӥсяны коньдонзы уг тырмы шуыса ӝожтӥсько, нош нуналлы быдэ курытсэ ӟизтыны уг кепырало, шуэ Александра Невоструева.- Учётын сылӥсь семьяосмы туж пӧртэмесь, ӵем дыръя нылпиос будо анайёсын гинэ, - шуэ полициысь вылӥ лейтенант. - Бӧрысь со анайёслэн туганъёссы кылдо, одӥг ласянь, шумпотоно быдэс семьяослы, нош мукет ласясь, малпаськонэ усёно: ӵем дыръя воргоронъёслы мурт пиналъёс мултэс луо, сантэманы кутско, кышкатъяло. Вылаз ик, сыӵе семьяосын курытсэ юыны ярато, со валлин пиналъёс нокинлы кулэ уг луо.Кылем пятница нуналэ инспекторен ӵош Ижысь Первомай ёросысь секыт учыре шедем семьяосты эскерыны потам. Ӵапак та нуналэ тросэз семьяос ужан арнялэсь йылпумъяськемзэ пусъё. Тани Болото нимаськись интыын огаз 3 комнатаен квартираын 8 кузя уло. Анай-атайлэн 8 аресъем пизы вань, нылзы нылыныз улэ, нош пизы - кышномуртэн, таосызлэн 6 толэзьем этезы будэ. Быдэс семьяен курытсэ юыны ярато.Мукет семья но ӟеч сямъёсыныз сокем уг висъяськы. Одӥг липет улын анай но солэн нылыз, таизлэн 10 но 3 аресъем дыдыосыз будо. Эмеспи шуонзы нокытын уг ужа. Инспекторъёслэсь вуэмзэс туж вите вылэм ни бускельзы. Натальяпай ӝожтӥське, нуналлы быдэ ӵашето, пагӟаос вылын кудӟыса кӧло. Ӵем дыръя кесяськем куараос кылӥсько: анайзы шоры нылъёс, тырмоз ни, анай, юыны шуыса кесясько.Бен, инспекторъёс котькуд семьяез эскерыса уг вутто. Ма, собере, юыны яратӥсь анай-атайёсты алэмзылэсь пайдалыксэ но инспекторъёс ӵем дыръя уг шӧдо.Александра Невоструевалэн участоказ, огнын анайёс сяна, огнын атай но вань. Кышномуртлы, пе, нылпиез кулэ ӧвӧл, калге, ӵем юылэмысьтыз, воргорон сое уллям. Жаляса верано, ачиз воргорон но укыр ушъямон ӧвӧл, куд-ог дыръя ачиз но курытсэ веръялля.- Одӥг пол квартирае пырим, - вера Александра Невоструева. - Кузпалъёс кудӟыса пограмын, нош 9 толэзьем пиналзы, сиемез потыса, валес вылаз кесяськыса сылэ. Сыӵе дыръя ӝог юрттэт сётонъя службаын ужасьёсты ӧтиськомы но пиналэз таласькомы. Сайкиськемзы бере анай-атайёс асьсэос полициын ужасьёс доры лыкто. Валамон, сыӵе семьяосы пиналъёс берытско опекая но полициысь быдэ вуымтэосын ужанъя ёзъёсын кивалтӥсьёс, нимысьтыз комиссия эскерем бере гинэ. Пиналзэс талам бќрсьы куд-ог кузпалъёс тупатско, мукетъёсыз огдырлы гинэ сайкисько.А. Невоструевалэн участоказ 10 семья секыт югдуре шедемъёс пӧлы пыре. Со сяна, учётын сыло быдэ вуымтэос - 28 кузя. Берло дыре йылэ йыртэмась нылъёслэн лыдзы. 16 арессэс тырмытымтэ нылпиослэн умойтэм ужзы понна анай-атайёссы кыл кутыны кулэ ке, соос ӵемысь вераны но уг тодо, кытын калге нылпизы ӝытъёсы.Валентина Кутузова Теги: нылпи Нылпиос  